#FeesMustFall: Traangas, klippe en ŉ brand op UKZN-kampus‘n Brand in ‘n koshuis op die Pietermaritzburg-kampus van die Universiteit van KwaZulu-Natal (UKZN). Foto: Twitter via @zamaswatielihle Polisiebeamptes moes Donderdagoggend traangas op die Pietermaritzburg-kampus van die Universiteit van KwaZulu-Natal (UKZN) afvuur terwyl betogende studente die polisie vanuit een van die koshuise met klippe bestook het. Die polisie het die Malherbe-koshuis omsingel en byna 30 minute lank traangas in die gebou geskiet. Kort-kort het groepe studente by vensters uitgehang en klippe na die polisie gegooi. Volgens ŉ African News Agency-korrespondent op die toneel is dit moeilik om te skat hoeveel studente binne die koshuis is. Die gebied is ook heeltemal afgesper. ŉ Brand is by die ingang van die koshuis gestig, maar vinnig deur brandbestryders geblus. Studente het ook klippe gegooi na die voertuie wat op Alan Paton-rylaan verbygery het. Volgens onbevestigde berigte is die pad intussen gesluit. Die studente se betoging vorm deel van die #FeesMustFall-betogings wat al heelweek op verskeie kampusse oor die hele land woed. Volgens die korrespondent het daar intussen meer polisiebeamptes by die kampus opgedaag, onder wie lede van die polisie se taktiesereaksie-eenheid. ŉ Woordvoerder van die universiteit was nie onmiddellik beskikbaar vir kommentaar nie. Spelele Nguse, die president van die UKZN Pietermaritzburg-kampus se studenteraad, kon ook nie vir kommentaar bereik word nie. In dié stadium is daar nog geen onluste op die universiteit se ander vier kampusse aangemeld nie.